Моравско-силезки край
Моравскосилезкият край ( или Moravskoslezsko) е един от краищата на Чешката република. Разположен е в североизточната част на страната в историческите региони Силезия и Моравия. Административен център на края е град Острава.

География 
На север и североизток краят граничи с Полша, на югоизток — със Словакия, на запад със Оломоуцкия, а на юг и югозапад — със Злинския край на Чехия. Моравскосилезският край има разнообразен релеф. На север се намира планинския масив Хруби Есеник с най-високата планина на Моравия, Прадед, с височина 1491 m над морското равнище. Масивът постепенно преминава в по-ниски предпланини. В центъра на региона е разположена плътно заселена равнина, а на югоизток ландшафтът отново преминава в планини. Площта на края е 5 527 km2 (7 % от площта на Чехия). Повече от половината територия е заета от земеделски земи, 35 % са горски масиви. Краят е богат на различни видове полезни изкопаеми: каменни въглища, природен газ, варовик, гранит, мрамор, гипс, пясък, строителна глина.

Население 
Населението на края е 1 205 834 жители (по данни от 2011 г.). Това е най-гъстонаселения регион на Чехия. Плътността на населението е почти два пъти по-голяма, отколкото в другите региони на страната. 23 % от жителите живеят в градове с население повече от 5 000 души, а 60 % – в градове с население повече от 20 000 жители.

Градове 
Най-големите градове на края (по данни от 2005 г.) са: Острава (310 078 жители), Хавиржов (84 427), Карвина (65 385), Фридек-Мистек (59 682) и Опава (59 426 жители).

Етнически състав през 2001 г. 
Численост и дял на етническите групи според преброяването на населението през 2001 г.:

Административно деление 

Краят се дели на 6 окръга:

Стопанство 
Още по времето на Австро-Унгария през 19 век, краят е един от най-развитите промишлени региони в Централна Европа.

В началото на 21 век, той заема второ место в Чехия (след Прага) по равнище на производство — на краят се падат 10,4 % от БВП. Всички предприятия по претопяване на чугуна и 92% от производството на стомана в страната са съсредоточени в Моравскосилезкия край. Добивът на каменни въглища също се осъществява в този регион. Други важни отрасли на икономиката на края освен тежката промишленост са енергетиката, добива на природен газ, производството на товарни автомобили, както и хранителната промишленост. В края има 23 промишлени зони. През 2006 г. на територията му осъществват дейност 5 536 чуждестранни фирми, най-голям дял сред които имат промишлени компании от Словакия (24,8 %), Полша (18,5 %) и Германия (14,5 %).

С цел развитие на туризма и икономическото сътрудничество, в края са образувани 4 еврорегиона: Бескиди, Прадед, Силезия и Тешинска Силезия.

В него няма големи автомагистрали. До края на строителството на път D47 движението се осъществява по пътищата Опава — Острава — Чески Тешин — Мости у Яблункова и Нови Ичин — Фридек-Мистек — Чески Тешин. В региона има съвременна железопътна мрежа. Близо до града Мошнов е разположено международното летище Острава-Мошнов.

Туризъм 

В Моравскосилезкия край има три града със защитени исторически центрове. Пршибор, родното място на Зигмунд Фройд, е бил важен център на образованието в Северна Моравия от 17 век до първата половина на 20 век. Нови Ичин, основан край замъка на Стари Ичин, има добре запазен централен площад, датиращ от 14 век, а близо до него е замъка Жеротински. Щрамберк е уникален малък град, разположен в котловина между варовикови хълмове, с голям брой дървени къщи и остра кула, издигаща се на хълм над града.

В региона има много замъци и дворци; най-известните са Храдец над Моравици, Радун, Краварже и Фулнек. Хуквалди, разположен в малко село със същото име под Моравско-силезките Бескиди, е една от многото останки от крепости в този район, известен също с музикалния си фестивал, посветен на композитора Леош Яначек, който е роден там. Други известни останки от замък са тези на Совинец край Хруби Есеник.

Поради важността на промишлеността в региона, в него има много музеи, които показват продукти на местното техническо развитие: Музеят на автомобилите в Копршивнице, показващ историята на автомобилите Татра, музей на жп транспорта в Студенка, музей на минното дело и бившия рудник Михал в Острава, и много други.

Вижте също 
 Силезия

Външни препратки 
 Официален сайт